Z Á P I S N I C A

zapísaná v priebehu zasadnutia Obecného zastupiteľstva dňa 07. 04. 2016

*Prítomní: viď prezenčná listina*

*Program:*

1. Otvorenie zasadnutia
2. Určenie overovateľov uznesenia a zápisnice
3. Kontrola uznesenia za uplynulé obdobie
4. Schválenie Plánu kontrolnej činnosti
5. Schválenie záverečného účtu obce za rok 2015
6. Správa kontrolórky obce k záverečnému účtu za rok 2015
7. Výročná správa 2015
8. Deň matiek v obci
9. Rôzne

10. Diskusia

11. Schválenie uznesenia

12. Záver

K bodu 1:

Starostka obce Jarmila Dobroňová privítala prítomných a oboznámila ich s programom. Program bol jednohlasne schválený.

K bodu 2:

Starostka obce vymenovala a určila overovateľov uznesení a zápisnice Mgr. Tomáša Lasičku a Ing. Michala Dobroňa.

K bodu 3:

Starostka obce informovala o plnení jednotlivých bodov z predchádzajúceho zasadnutia.

K bodu 4:

Starostka obce oboznámila prítomných s predloženým Plánom kontrolnej činnosti kontrolórky obce na 1. polrok 2016. Predložený návrh bol jednohlasne schválený.

K bodu 5 a k bodu 7:

Pracovníčka OcÚ Miroslava Hulínová podrobnejšie oboznámila prítomných s obsahom Záverečného účtu obce za rok 2015 a s obsahom Výročnej správy za rok 2015. Poslanci mali možnosť oboznámiť sa s uvedenými dokumentmi už pred zasadnutím, nakoľko im boli odoslané mailovou poštou. Predložené otázky sa týkali úverového zostatku. Následne poslanci schválili Záverečný účet za rok 2015 bez výhrad a spracovanú Výročnú správu za rok 2015 zobrali na vedomie.

K bodu 6:

Hlavná kontrolórka obce p. Hulínová Marta prečítala Stanovisko k záverečnému účtu za rok 2015 a v závere skonštatovala, že záverečný účet je spracovaný v súlade s príslušnými právnymi normami a objektívne vyjadruje rozpočtové hospodárenie, ako aj stav majetku a záväzkov obce Hričovské Podhradie za rok 2015. Celoročné hospodárenie odporučila obecnému zastupiteľstvu schváliť bez výhrad.

K bodu 8:

Starostka obce vyzvala poslancov k predloženiu návrhov realizácie Dňa matiek v obci. Poslanci sa zhodli v návrhu pokračovať v slávení sviatku obvyklým spôsobom.

K bodu 9-10:

Starostka obce informovala prítomných, že riadiaci pracovníci obce (starostka obce, kontrolórka obce, riaditeľka materskej školy) odovzdali v riadnom termíne majetkové priznania. Majetkové priznania vyhodnotil a preskúmal priamo na zasadnutí obecného zastupiteľstva zástupca starostky obce Ing. Michal Dobroň.

Poslanec OZ Mgr. Lasička predložil návrh, aby boli v obci obnovené kultúrne (ochotnícke) vystúpenia v príslušných časových odstupoch. Prítomní jeho návrh zhodnotili prijali, starostka obce prisľúbila, že získa vhodné ponuky.

Starostka obce predložila ponuku na zakúpenie dvoch kusov lavíc pred kostol. Poslanci OZ jej návrh jednohlasne schválili.

Starostka obce informovala prítomných, že v obci pracujú dvaja pracovníci poskytnutí ÚPSVaR. P. Dobroň Ján pracuje na pracovnú zmluvu, p. Laščiak Peter pracuje od 1.4.2016 len ako aktivačný pracovník bez pracovnej zmluvy.

Starostka obce prítomných informovala, že na miestnom cintoríne boli zrezané lipy, drevo bolo použité na výrobu dosiek a lát, zvyšok je odložený na palivo pre akcie v obci napríklad fašiangy, oslavy a podobne.

Starostka obce podala prítomným informáciu, že by bolo vhodné uvažovať nad vybudovaním urnového hája na miestnom cintoríne. Zároveň pripomenula, že v letnom období začneme realizovať zhotovenie parkovacieho miesta pri miestnom cintoríne.

Poslanci OZ sa informovali o stave majetku areálu Telovýchovnej jednoty. Starostka obce podala informácie o aktuálnom majetkovom stave športového areálu.

K bodu 11:

Pracovníčka M. Hulínová na záver prečítala uznesenia k jednotlivým bodom zasadnutia, ktoré prítomní schválili jednohlasne.

K bodu 12:

Starostka obce poďakovala prítomným za účasť.

Zapísala Miroslava Hulínová

07.04.2016

Jarmila Dobroňová

starosta obce

Overovatelia zápisnice: Mgr. Tomáš Lasička ............................

Ing. Michal Dobroň ............................